
A környezettudatos gasztronómia nyomában: nívós balatoni éttermek fenntartható gyakorlatainak elemzése

Az egy főre eső megművelhető terület rohamosan csökken, míg a globális népességnövekedés, az
éghajlatváltozás és a talajerózió ellenére több élelmiszert kell majd előállítanunk a következő 50
évben, mint a megelőző 500 év alatt. A fenntartható élelmiszer rendszerek kialakításához minden
szereplőnek hozzá kell járulnia az élelmiszer ellátási láncon belül, de a fogyasztók és az éttermek
felelőssége kiemelten fontos, amit vendéglátó ipari vállalkozóként saját tapasztalataim is
alátámasztanak.
A jelen kutatással a hosszú távú célom az, hogy hozzájáruljak egy élelmiszer-fenntarthatóságot
ösztönző program alapjainak kialakításához. Ehhez a középtávú célom, hogy elősegítsem az
élelmiszer-fenntarthatóságot a Balaton körüli éttermek körében. Ezek a nívós vendéglátó ipari
egységek a fenntarthatósági jó gyakorlataikon keresztül afféle ’brand’-et építhetnek a
fenntarthatóság köré, és jó példát mutathatnak mind más éttermeknek, mind fogyasztóiknak,
emellett ösztönözhetik őket a követendő gyakorlatok átvételére. Jelen kutatás a Balaton körüli
nívós éttermek fenntarthatósági törekvéseire irányul, ezt fogyasztói fókuszcsoportos interjúval,
több szakértői interjúval és étteremlátogatásokon keresztül vizsgálok, a szakirodalmi ajánlások
mentén.
Az étteremlátogatások során számos fenntarthatósági jó gyakorlat és innovatív megoldás került
felmérésre, viszont még a nívós éttermek esetében is nagy a szükség az innovációra és a
fenntarthatóság erősítésére. A fogyasztói fókuszcsoportos interjú fő tanulsága az volt, hogy ugyan
nem mondható fenntarthatónak az élelmiszer kezelésünk, de folyamatosan nő mind a megtett
erőfeszítés, mind az erre törekvő személyek száma, illetve versenyelőnyt jelenthetnek a
fenntarthatósági törekvések és jó gyakorlatok a nívós éttermek számára a fogyasztói vélemények
alapján. Ezzel szemben a szakértői interjúkban felmerült ezen gyakorlatok költségessége, és fény
derült más akadályozó tényezőkre és buktatókra is. A nívós Balaton körüli éttermek vizsgálatával
szeretném előre lendíteni a fenntarthatóságot az említett területen, melybe így kapcsolódhatnak a
fogyasztók, a vállalkozók és a törvényhozás egyaránt. A kutatási tevékenységem során célom egy
olyan gyakorlat és programterv alapjainak letétele, amellyel transzparensen, érthetően bevonható
minden érintett és együttműködve tehetnek a fenntarthatóság érdekében.



